Foto: Zarko Basic/PIXSELL



KARLOVAČKO Gradsko vijeće prihvatilo je odluku o kućnim ljubimcima, napuštenim ili izgubljenim životinjama te divljim životinjama koja se odnosi na obvezu sterilizacije ili kastracije kućnih ljubimaca.



Stoga će ubuduće svi vlasnici pasa i mačaka iz Karlovca morati kastrirati ili sterilizirati svoje pse i mačke, a oni koji to odbiju bit će podložni kontrolama od strane grada.



U azile prošle godine dovezeno 489 pasa, od kojih je njih čak 264 bilo štenad



Naime, na odluku o kućnim ljubimcima, napuštenim ili izgubljenim životinjama te divljim životinjama kroz javno savjetovanje stigle su 32 primjedbe, a sve su se, kao i današnje primjedbe vijećnika, odnosile na drastičan prijedlog o ''obaveznoj sterilizaciji ili kastraciji kućnih ljubimaca''.



U ime Živog zida Čedomir Tatalović tražio je da se taj članak izbaci, Tihomir Ivšić (lista nezavisnog Davora Petračića) za obaveznu edukaciju vlasnika, djece i roditelja i stroge sankcije za nepridržavanje odluke, a Dario Janković (SDP) i kinolog Dubravko Delić (AUZ- HSU) zatražili su da se vlasnicima omogući da se obvežu na odgovornu brigu o životinjama i njihovom potomstvu.



Prema većinom glasova prihvaćenoj odluci ubuduće su svi vlasnici pasa i mačaka iz Karlovca dužni kastrirati ili sterilizirati svoje pse i mačke, a oni koji to odbiju morat će dostaviti u gradsku upravu prijavu svog nesteriliziranog i/ili nekastriranog kućnog ljubimca, da bi se mogle obavljati kontrole.

Tekst se nastavlja ispod oglasa

Cilj je, kako je višekratno rečeno, da se smanji broj pasa lutalica, jer je u azil za pse prošle godine bilo dovezeno 489 pasa, od kojih je čak njih 264 bilo štenad, te se godišnje na azil troši oko milijun kuna.